14 Davida o ile a tlisa areka ea selekane e halalelang Jerusalema. Ketsahalong eo e thabisang, Balevi ba ile ba bina pina ea thoriso e nang le mantsoe a monate, a tlalehiloeng ho 1 Likronike 16:31, a reng: ‘E reng har’a lichaba, “Jehova ke morena!”’ Motho a ka ’na a ipotsa, ‘Kaha Jehova ke Morena oa bosafeleng, e bile Morena joang ka nako eo?’ Jehova e bile Morena ha a bonahatsa bobusi ba hae kapa a theha mokhatlo o tla mo emela ka nako e itseng kapa ho sebetsana le boemo bo itseng bo tobileng. Liphello tse tlisoang ke tšobotsi ena ea borena ba Jehova e tla ba tsa nako e telele. Pele Davida a shoa, Jehova o ile a mo tšepisa hore borena ba hae bo tla tsoela pele ka ho sa feleng a re: “Ke tla hlahisa peō ea hao ka mor’a hao, e tlang ho tsoa lithong tsa hao tse ka hare; ruri ke tla tiisa ’muso oa hae ka thata.” (2 Sam. 7:12, 13) “Peō” eo ea Davida e qeteletse e hlahile lilemo tse fetang 1 000 hamorao. E ipakile ho ba mang, hona e ne e tla ba Morena neng?